google/wiki40b huggingface dataset:
Νεόκοσμος Γρηγοριάδης

Βιογραφικά στοιχεία

Γεννήθηκε στην Κωνσταντινούπολη, καταγόταν από την Σαμψούντα και ακολούθησε στρατιωτική σταδιοδρομία. Κατατάχθηκε στον στρατό ως έφεδρος και το 1907 αποφοίτησε από την Στρατιωτική Σχολή Υπαξιωματικών. Την περίοδο 1907 - 1909 διετέλεσε διευθυντής του Αρρεναγωγείου Έδεσσας ως μυστικός απεσταλμένος του ελληνικού κράτους. Υπήρξε μέλος του Στρατιωτικού Συνδέσμου, της Εθνικής Άμυνας και έλαβε μέρος στους Βαλκανικούς πολέμους, στην Ουκρανική εκστρατεία καθώς και  στην Μικρασιατική εκστρατεία. Το 1920 προήχθη σε συνταγματάρχη επ'ανδραγαθία και στη συνέχεια αποστρατεύθηκε για να επαναφερθεί το 1922. Στην Δίκη των έξι διορίστηκε επαναστατικός επίτροπος. Το 1923 αποστρατεύθηκε για δεύτερη φορά και δύο χρόνια αργότερα κλήθηκε πάλι στην ενεργό δράση. Τον Φεβρουάριο του 1926 προήχθη σε υποστράτηγο αλλά αργότερα την ίδια χρονιά αποστρατεύθηκε.
Ασχολήθηκε με την πολιτική εκλεγόμενος πληρεξούσιος στην Δ΄ Συντακτική Συνέλευση (1924) και γερουσιαστής Έδεσσας (1929-1935). Εντάχθηκε στο Κόμμα των Φιλελευθέρων, διαγράφηκε όμως το 1930 καθώς ως γερουσιαστής ψήφισε κατά των ελληνοτουρκικών συμφωνιών και εν συνεχεία στράφηκε προς την Αριστερά. Δεν συμμετείχε στον ελληνοϊταλικό πόλεμο αλλά κατά την περίοδο της κατοχής προσχώρησε στο ΕΑΜ και διετέλεσε μέλος της Κεντρικής Επιτροπής του ΕΛΑΣ καθώς και πρόεδρος του Εθνικού Συμβουλίου (Ευρυτανία 1944). Είχε συγγράψει αρκετά βιβλία πολιτικού, λογοτεχνικού, ποιητικού και ιστορικού περιεχομένου.
Το 1950 εξελέγη βουλευτής Αθηνών, όμως παραιτήθηκε από την έδρα του και στη θέση του ανέλαβε ο Ανδρέας Μπικάκης.
Απεβίωσε το 1967.
Με Αγάπη... Άννα (εκπομπή)

Ενότητες

Η εκπομπή περιείχε διάφορα σκετσάκια με τη συμμετοχή των Βίσση - Χαϊκάλη, συνεντεύξεις καλλιτεχνών από τη Βίσση, διαγωνισμό karaoke με τον Μιχάλη Τσαουσόπουλο, αλλά και την παρθενική εμφάνιση του Μάρκου Σεφερλή στην τηλεόραση, μέσα από την ενότητα Taxi. Επίσης, υπήρξαν και ζωντανές εμφανίσεις διαφόρων καλλιτεχνών, πέρα από εκείνες της Βίσση.

Δικαστικές διαμάχες

Ενώ το συμβόλαιο της Βίσση προέβλεπε την παραγωγή 40 επεισοδίων,  η ίδια αθέτησε την υπόσχεσή της για ανεξήγητους λόγους, με αποτέλεσμα η εταιρεία παραγωγής "Polyvideo" να ζητάει αποζημιώσεις στις δικαστικές αίθουσες, τόσο από τη Βίσση, όσο και από τον Καρβέλα. Μετά από πολυετείς δικαστικές διαμάχες λόγω αμέλειας της Βίσση (όπως δηλώνει η ίδια) κατέληξαν 2 φορές σε καταδίκες και έφεραν τις οφειλές της σε δυσθεώρητα ύψη, η διαμάχη παίρνει φωτιά με μια αιφνιδιαστική κατάσχεση ρούχων και προσωπικών αντικειμένων της από την οικία της στην Εκάλη, κάτι το οποίο έληξε με συμβιβασμό των δυο πλευρών.
Η δήλωση της Βίσση σχετικά με την δικαστική περιπέτεια:
«Τα πήρα όλα πίσω. Όλα. Επειδή έχω αίσθηση του χιούμορ το αντιμετώπισα αλλά δεν έχω κλάψει γι' αυτό το πράγμα με την έννοια ότι έχασα τα ρούχα μου. Απλά έλεγα γιατί άφησα να μου συμβεί αυτή η βλακεία, ήταν δικηγόρων λάθη και τα πλήρωσα εγώ. Όταν δικαιώθηκα μου επέστρεψαν τα πάντα όπως ακριβώς ήταν. Όλο αυτό που έγινε κάπου είχε πλάκα, κάπου ήταν χυδαίο αλλά σίγουρα ήταν μάθημα. Άλλη φορά θα προσέχω».
Αρνούλφος της Καρινθίας

Βασιλιάς των Ανατολικών Φράγκων

Ο Αρνούλφος ήταν σκληρός μαχητής και δεν συνθηκολογούσε. Στην μάχη του Λέουβεν τον Σεπτέμβριο του 891 συνέτριψε τους Βίκινγκς και τους σκότωσε όλους, έχτισε στην συνέχεια ένα κάστρο στις όχθες του ποταμού Ντιλ. Το 893 κατέλαβε μεγάλο τμήμα της Μεγάλης Μοραβίας (σημερινή Ουγγαρία) αλλά παρά τις συνεχόμενες επιδρομές τα επόμενα χρόνια δεν κατόρθωσε να την καταλάβει εξολοκλήρου. Το 895 απέσπασε την Βοημία που έγινε υποτελές κρατίδιο. Το 893 ο πάπας Φορμόζος, που δεν εμπιστευόταν τους δύο συναυτοκράτορες, Γκυ και Λαμβέρτο, έστειλε επιστολή στον Αρνούλφο, που του ζητούσε να ελευθερώσει την Ιταλία και να τον στέψει αυτοκράτορα στην Ρώμη. 
Διέσχισε τις Άλπεις στις αρχές του 894 κατέκτησε όλες τις περιοχές βόρεια του ποταμού Πάδου, αλλά δεν μπόρεσε να καταφέρει τίποτα περισσότερο μέχρι τον αιφνίδιο θάνατο του Γκυ το επόμενο φθινόπωρο. Ο Λαμβέρτος με την μητέρα του ταξίδευσαν στην Ρώμη, όπου είχαν αιχμάλωτο τον πάπα. Τον Οκτώβριο του 895 ξεκίνησε αποφασιστικά την δεύτερη εκστρατεία του στην Ιταλία: αφού κέρδισε την υποστήριξη της αριστοκρατίας στην Τοσκάνη κατέλαβε την Ρώμη στις 21 Φεβρουαρίου 896 ελευθερώνοντας τον πάπα.
Στέφθηκε βασιλιάς και αυτοκράτορας την επόμενη μέρα. Τον διαδέχθηκε ο γιος του από την νόμιμη σύζυγο του, Ότα (πέθανε το 903), ο Λουδοβίκος το Παιδί. Ο νόθος γιος του, Ζβέντιμπολντ, που είχε τοποθετηθεί βασιλιάς της Λοθαριγγίας (895) συνέχισε να είναι βασιλιάς ως την επόμενη χρονιά (900).
Χρονολόγιο της Ελληνικής Επανάστασης του 1821

Στις 17 Μαρτίου του 1821 στην Αρεόπολη συγκεντρώθηκαν οι πρόκριτοι της Μάνης και όλοι οι ένοπλοι Μανιάτες με αρχηγό τον Πετρόμπεη Μαυρομιχάλη, που είχε εκλεγεί αρχηγός από τη Συνέλευση των Κιτριών. Εκεί μετά τη δοξολογία, μπροστά στον Ιερό Ναό των Ταξιαρχών, ύψωσαν το λάβαρο του Αγώνα, δηλαδή τη Μανιάτικη Σημαία. Η σημαία ήταν λευκή, με μπλε σταυρό στη μέση. Στη πάνω πλευρά έγραφε «ΝΙΚΗ Η’ ΘΑΝΑΤΟΣ» και στη κάτω το ένδοξο «ΤΑΝ ‘Η ΕΠΙ ΤΑΣ».
Εκεί κήρυξαν το πόλεμο στη Οθωμανική αυτοκρατορία, γι’ αυτό η σημαία τους έγραφε «ΝΙΚΗ Η’ ΘΑΝΑΤΟΣ» και όχι «ΕΛΕΥΘΕΡΙΑ Ή ΘΑΝΑΤΟΣ», επειδή η Ελευθερία για τους Μανιάτες ήταν δεδομένη. Επανάσταση έκαναν οι υπόλοιποι Έλληνες που διεκδικούσαν την Ελευθερία τους.
Τον παρακάτω όρκο απάγγειλε ο ιερός κλήρος και επαναλάμβαναν οι αρματωμένοι Μανιάτες:
«Ορκίζομαι,
εις το όνομα του Παντοδύναμού μας Θεού,
εις το όνομα του Κυρίου μας Ιησού Χριστού
και της Αγίας Τριάδος,
να χύσω και την υστέραν ρανίδα του αίματός μου,
υπέρ πίστεως και Πατρίδος.
Ορκίζομαι,
να μη βλέψω εις τα όπισθεν
εάν δεν αποδιώξω τον εχθρόν της Πατρίδος
και της Θρησκείας μου.
Ορκίζομαι,
«Ταν ή επί Τας» και «Νίκη ή Θάνατος»
υπέρ Πίστεως και Πατρίδος.
Φρειδερίκος της Σαξονίας-Βαϊμάρης

Βιογραφία

Ήταν ο δευτερότοκος γιος του Ιωάννη Β΄ δούκα της Σαξονίας-Βαϊμάρης και της Δωροθέας-Μαρίας των Ασκάνια, κόρης του Ιωακείμ-Ερνέστου πρίγκιπα του Άνχαλτ.
Το 1622 απεβίωσε στο Φλοερύς της Βαλλονίας (νυν Βέλγιο) σε ηλικία 26 ετών, άγαμος.
Κάρα-Κόκτου (Επαρχία Νοοκάτ)

Το Κάρα-Κόκτου (κιργιζικά: Кара-Кокту‎) είναι χωριό στην Επαρχία Νοοκάτ, στην Περιφέρεια Ος της νοτιοδυτικής Κιργιζίας. Αποτελεί μέρος του Αγροτικού Οκρούγκ Μιρμαχμούτνοφ. Βρίσκεται σε υψόμετρο 1090 μέτρων πάνω από την επιφάνεια της θάλασσας.
Σόλοι (συνοικία)

Τοποθεσία

Στα δυτικά συνορεύει με τον Ποταμό του Κάμπου και την Αμπελικού, στα νότια με τη Λεύκα και στα ανατολικά με τον Ξερό. Το βόρειο τμήμα της διοικητικής τους έκτασης είναι παραθαλάσσιο.
Οικία Βελίτσκοβιτς στο Μάσκαρ

Περιγραφή

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Ντίνος Κούης

Αγροτικός Αστέρας

Σε ηλικία δέκα ετών εγκαταστάθηκε οικογενειακώς στη Θεσσαλονίκη και ξεκίνησε την ποδοσφαιρική του καριέρα το 1970 με τα χρώματα του Αγροτικού Αστέρα, στον οποίο αγωνίστηκε μέχρι το 1974.

Άρης Θεσσαλονίκης

Το καλοκαίρι του 1974 πήρε μεταγραφή για τον Άρη Θεσσαλονίκης. Στους «κίτρινους» καθιερώθηκε σχεδόν αμέσως στη βασική ενδεκάδα αρχικά ως παίκτης κέντρου και αργότερα ως ανασταλτικός μέσος. Στα τελευταία χρόνια της καριέρας του αγωνίστηκε με επιτυχία και στη θέση του λίμπερο.
Έκανε το ντεμπούτο του στις 6 Οκτωβρίου 1974 σε ντέρμπι με τον ΠΑΟΚ στο Γήπεδο Χαριλάου (νίκη με 2-1 για τον Άρη) ενώ ήταν μαζί με τους Γιώργο Φοιρό, Θεόδωρο Πάλλα, Γιώργο Σεμερτζίδη, Ντίνο Μπαλή, ένα από τα βασικά στελέχη της ομάδας των τελών της δεκαετίας του 1970 και των αρχών της δεκαετίας του 1980 που την περίοδο 1979-80 πραγματοποίησε αξιοσημείωτη πορεία στο κύπελλο ΟΥΕΦΑ και διεκδίκησε το πρωτάθλημα Ελλάδας, το οποίο τελικά έχασε έπειτα από ήττα με 2-0 από τον Ολυμπιακό, σε αγώνα μπαράζ που διεξήχθη στον Βόλο. Ο Κούης αγωνίστηκε για 17 χρόνια στον Άρη πετυχαίνοντας 142 γκολ σε 473 συμμετοχές στην Α' Εθνική. Η πιο παραγωγική χρονιά της καριέρας του ήταν το 1980-81 όταν κατάφερε να αναδειχτεί πρώτος σκόρερ του πρωταθλήματος με 21 τέρματα. Ο αποχαιρετιστήριος του αγώνας ήταν στις 3 Φεβρουαρίου 1991 στα πλαίσια του πρωταθλήματος της Α' Εθνικής απέναντι στον Ολυμπιακό.

Στις ευρωπαϊκές διοργανώσεις

Στις 19 Σεπτεμβρίου 1979 πραγματοποίησε το ντεμπούτο του στις ευρωπαϊκές διοργανώσεις στην εντός έδρας νίκη με 3-1 επί της Μπενφίκα για το Κύπελλο ΟΥΕΦΑ (1979-80), όπου αγωνίστηκε καθ΄όλη τη διάρκεια της αναμέτρησης. Στον δεύτερο γύρο της ίδιας διοργάνωσης σημείωσε το πρώτο του ευρωπαϊκό γκολ στην ιστορική εκτός έδρας επικράτηση με 3-0 επί της Περούτζια. Δύο χρόνια αργότερα, για τον ίδιο θεσμό πέτυχε χατ τρικ στο 4-0 επί της μαλτέζικης Σλιέμα στο γήπεδο Χαριλάου ενώ σκόραρε και στην εκτός έδρας νίκη του Άρη με 4-2 απέναντι στην ίδια ομάδα αλλά και στην ισοπαλία με 1-1 στον εντός έδρας αγώνα με τη Λόκερεν στα πλαίσια της επόμενης φάσης. Συνολικά μέτρησε 6 τέρματα σε 12 ευρωπαϊκές συμμετοχές, όλες για τον θεσμό του κυπέλλου ΟΥΕΦΑ.

Στην εθνική Ελλάδας

Ο Ντίνος Κούης αποτέλεσε βασικό στέλεχος της εθνικής Ελλάδας, με την οποία αγωνίστηκε 33 φορές από το 1979 μέχρι το 1984, πετυχαίνοντας 7 τέρματα. Έκανε την παρθενική του εμφάνιση με το εθνόσημο στις 21 Μαρτίου 1979 απέναντι στη Ρουμανία ενώ η τελευταία του συμμετοχή ήταν στις 15 Φεβρουαρίου 1984 στο ΟΑΚΑ με αντίπαλο την Ανατολική Γερμανία. Στο Ευρωπαϊκό Πρωτάθλημα του 1980 αγωνίστηκε και στους τρεις αγώνες που έδωσε το ελληνικό αντιπροσωπευτικό συγκρότημα. Ιστορικό έχει μείνει το τέρμα που πέτυχε στις 15 Οκτωβρίου 1980 (για τα προκριματικά του Μουντιάλ 1982) στην Κοπεγχάγη, με το οποίο η Ελλάδα νίκησε τη Δανία με 1-0.

Καριέρα προπονητή

Όταν σταμάτησε το ποδόσφαιρο ακολούθησε καριέρα προπονητή. Έχει εργαστεί σε αρκετούς ελληνικούς συλλόγους όπως η Αναγέννηση Γιαννιτσών, ο  Ολυμπιακός Βόλου, η Α.Ο. Κέρκυρα, ο Α.Ο. Καρδίτσας και ο Αγροτικός Αστέρας, ενώ υπήρξε και μέλος του τεχνικού επιτελείου του Άρη.
Αρμενικό Καθολικάτο της Κιλικίας

Το Αρμενικό Καθολικάτο της Κιλικίας (αρμενικά: Կաթողիկոսութիւն Հայոց Մեծի Տանն Կիլիկիոյ‎) είναι μια επισκοπική έδρα της Αρμενική Αποστολική Εκκλησία. Από το 1930, το Αρμενικό Καθολικάτο της Κιλικίας έχει την έδρα του στην Αντήλιο, Λίβανος. Επικεφαλής είναι του Αρμενικού Καθολικάτου της Κιλικίας της Αρμενικής Αποστολικής Εκκλησίας από το 1995 είναι ο Αράμ Α΄.
Ε.Κ. Καβάλας

Ιστορία

Το 2003 αποφασίστηκε η ενοποίηση των τμημάτων καλαθοσφαίρισης ανδρών τριών συλλόγων της πόλης, του Α.Ο.Κ, του Αστέρα και του Ηρακλή, δημιουργώντας την Ένωση Καλαθοσφαίρισης Καβάλας.

Τμήματα υποδομής

Ο σύλλογος διαθέτει τμήματα υποδομής εφήβων, παίδων, γυναικεία τμήματα και ακαδημία. Υπάρχει επίσης συνεργασία με τα αντίστοιχα τμήματα του Ηρακλή και της Αγίας Βαρβάρας.
Οικογένεια Τσιριμώκου

Η οικογένεια Τσιριμώκου είναι παλιά οικογένεια πολιτικών της Φθιώτιδας.
Κλάους Χες

Βιογραφία

Άρχισε να παίζει κιθάρα από τα 15. Ο πατέρας του ήταν ιατρός και μουσικός. Το 1970 ίδρυσε μαζί με τους άλλους το συγκρότημα Jane, και μετά την διάλυσή του συνέχισε με δική του σύνθεση και το όνομα Mother Jane.
Επάνω Βάθεια Ηρακλείου

Ιστορικά στοιχεία

H Επάνω Βάθεια αναφέρεται σε συμβόλαιο του Δομίνικου ντε Κάουζα, το 1271. Εκεί αναγράφεται ως Panno Vathia. Το 1583 αναφέρεται (Καστροφύλακας, Κ 95) με το όνομα Vathia Αpanno με 125 κατοίκους. Στη διάρκεια της Τουρκοκρατίας κατοικήθηκε μόνο από Τούρκους. Το 1834 είχε μόνο δέκα οθωμανικές οικογένειες και το 1881 μόνο 225 Τούρκους κατοίκους.
Αναφέρεται σε όλες τις βενετσάνικες απογραφές του 16ου και 17ου αιώνα. Στην απογραφή του 1881, ανήκει στο δήμο Επισκοπής με 228 κατ. και στον ίδιο δήμο αναφέρεται και το 1900. στην απογραφή του 1920 δεν αναφέρεται καθόλου, ενώ το 1928 αναφέρεται στην κοινότητα Ελιάς. από το 1940 και μετά αποτελεί ομώνυμη κοινότητα.

Στις 25 Φεβρουαρίου 1935 από ισχυρό σεισμό μεγέθους 7 Ρίχτερ η Επάνω Βάθεια κατέρρευσε μέχρι θεμελίων, μαζί με άλλα χωριά. Σκοτώθηκαν 8 άτομα τραυματίστηκαν 204 και έμειναν χωρίς στέγη 374 οικογένειες σε όλη την περιοχή που είχε πληγεί από τον Εγκέλαδο.
Αντώνιος Μαρία Καποδίστριας

Βιογραφία

Γεννήθηκε στην Κέρκυρα και καταγόταν από την αρχοντική Κερκυραϊκή οικογένεια Καποδίστρια. Μαθήτευσε κοντά στον Νικηφόρο Θεοτόκη και στη συνέχεια σπούδασε νομικά στην Πάντοβα.. Επέστρεψε στην Κέρκυρα και αναμείχθηκε με την πολιτική.
Το 1760 έγινε μέλος του Μεγάλου Συμβουλίου του νησιού και αργότερα διορίστηκε έφορος και πρεσβευτής στην Κωνσταντινούπολη και την Ρωσία.. Το 1799 συμπεριλήφθηκε στην δωδεκαμελή διπλωματική επιτροπή που στάλθηκε στην Αγία Πετρούπολη και στην Υψηλή Πύλη με σκοπό να πετύχουν την έγκριση συντάγματος. Το 1800 μαζί με τον Σιγούρο συνέταξε το νέο σύνταγμα, με την εφαρμογή του οποίου επιφορτίστηκε, όντας παράλληλα αυτοκρατορικός επίτροπος. Είχε τιμηθεί από την Ρωσία με τον τίτλο του Ιππότη της Ιερουσαλήμ και διατηρούσε τον τίτλο του κόμη. Το 1801 τον αντικατέστησε ο γιος του, Ιωάννης.
Απεβίωσε το 1819 στην Κέρκυρα. Ήταν παντρεμένος με την Διαμαντίνα Γονέμη, κόρη αριστοκρατικής οικογένειας, και είχε τέσσερα παιδιά, τον Βιάρο, τον Ιωάννη Καποδίστρια, τον Αυγουστίνο και τον Γεώργιο Καποδίστρια . Ο μοναδικός που παντρεύτηκε ήταν ο Γεώργιος του οποίου απόγονοι ήταν η Μαρία Καποδίστρια, δισέγγονή του, η οποία δώρισε και την έπαυλη της οικογενείας στη θέση Κουκουρίτσα στην Αναγνωστική Εταιρία Κερκύρας, στη Φιλαρμονική Εταιρία Κερκύρας και στην Εταιρεία Κερκυραϊκών Σπουδών, και η ηθοποιός Ναταλία Καποδίστρια.
Χίλντα Χάινε

Πρώτα χρόνια και εκπαίδευση

Η Χίλντα Χάινε γεννήθηκε στις 6 Απριλίου 1951 στη Ματζούρο. Φοίτησε αρχικά σε σχολεία των ΗΠΑ και αργότερα απέκτησε πτυχίο από το Πανεπιστήμιο του Όρεγκον το 1970, μάστερ από το Πανεπιστήμιο της Χαβάης στη Μανόα το 1975 και διδακτορικό δίπλωμα από το Πανεπιστήμιο της Νότιας Καλιφόρνιας το 2004.

Σταδιοδρομία

Η Χάινε εργάστηκε στο Λύκειο των Νήσων Μάρσαλ από το 1975 μέχρι το 1982 ως καθηγήτρια και ως σύμβουλος επαγγελματικής σταδιοδρομίας. Το 2013, ορίστηκε υπουργός Παιδείας, ενώ το 2015 ορίστηκε αναπληρωτής υπουργός Παιδείας. Είναι επίσης μέλος του Κοινοβουλίου των Νήσων Μάρσαλ (Νιτιτζέλα), εκπροσωπώντας την Ατόλη Άουρ. Είναι ιδρύτρια της οργάνωσης «Γυναίκες Ενωμένες για τα Νησιά Μάρσαλ» (Women United Together Marshall Islands).

Πρόεδρος των Νήσων Μάρσαλ

Η Χάινε έγινε υπουργός Παιδείας ενώ υπηρετούσε ως βουλευτής στην ατόλη Ορ. Στις 27 Ιανουαρίου 2016 η Χάινε εξελέγη Πρόεδρος των Νήσων Μάρσαλ. Ως η μοναδική υποψήφια, συγκέντρωσε 24 ψήφους με 6 βουλευτές να ψηφίζουν "παρών" και 3 να είναι απόντες από τους συνολικά 33 στην Nitijeļā. Έγινε έτσι η πρώτη γυναίκα αρχηγός κράτους σε χώρα του Ειρηνικού. Ορκίστηκε πρόεδρος στις 28 Ιανουαρίου 2016. Διαδέχθηκε στην προεδρία τον Κάστεν Νέμρα, ο οποίος ανατράπηκε έπειτα από την καταψήφιση της κυβέρνησής του με πρόταση μομφής στο κοινοβούλιο.
Ντετερμινιστικό πεπερασμένο αυτόματο

Το ντετερμινιστικό πεπερασμένο αυτόματο (deterministic finite state automaton ή DFA) είναι ένα υπολογιστικό μοντέλο, ένας εξιδανικευμένος νοητός υπολογιστής αποτελούμενος από έναν πεπερασμένο αριθμό καταστάσεων και μια συνάρτηση μετάβασης, μέσω της οποίας καθορίζονται οι μεταβάσεις από κατάσταση σε κατάσταση, ανάλογα με την είσοδο που δέχεται το αυτόματο. Η έξοδος του αυτόματου θα είναι είτε αποδοχή είτε απόρριψη της εισόδου.
Επειδή οι καταστάσεις του αυτόματου είναι πεπερασμένου πλήθους και επειδή μέσω της συνάρτησης μετάβασης το αυτόματο μεταβαίνει σε μία μόνο κατάσταση, δηλαδή δεν υπάρχουν πάνω από μία επιλογές, το συγκεκριμένο υπολογιστικό μοντέλο είναι πεπερασμένο και ντετερμινιστικό.
Τα ντετερμινιστικά πεπερασμένα αυτόματα αποτελούν μια κατηγορία των πεπερασμένων αυτόματων. Αναγνωρίζουν μόνο κανονικές γλώσσες.

Πεπερασμένο σύνολο καταστάσεων

Πρόκειται για ένα σύνολο πεπερασμένων στον αριθμό καταστάσεων. Το αυτόματο κινείται μεταξύ αυτών των καταστάσεων ξεκινώντας από την αρχική κατάσταση q₀. Στο σύνολο πεπερασμένων καταστάσεων εμπεριέχονται η αρχική κατάσταση και οι τελικές καταστάσεις F.

Αλφάβητο εισόδου

Το αλφάβητο εισόδου του ντετερμινιστικού πεπερασμένου αυτόματου είναι ένα σύνολο συμβόλων που διαβάζει το αυτόματο. Σύμφωνα με την συνάρτηση μετάβασης και ανάλογα με το σύμβολο που διαβάζει κάθε φορά το αυτόματο, μεταβαίνει από την μία κατάσταση στη άλλη ή παραμένει στην ίδια.

Σύνολο τελικών καταστάσεων

Πρόκειται για το σύνολο των καταστάσεων αυτών, στις οποίες αν καταλήξει το αυτόματο αφού έχει διαβάσει όλη την είσοδο, την δέχεται. Το σύνολο των τελικών καταστάσεων είναι υποσύνολο του συνόλου των καταστάσεών του. Δηλαδή, κάποιες από τις καταστάσεις στις οποίες μεταβαίνει το αυτόματο θα είναι τελικές και άλλες όχι. Δεν πρόκειται για διαφορετικές καταστάσεις που δεν ανήκουν στο πεπερασμένο σύνολο όλων των καταστάσεων του συνόλου.

Λειτουργία

Το ντετερμινιστικό πεπερασμένο αυτόματο αρχικά βρίσκεται στην κατάσταση q₀, δηλαδή στην αρχική κατάσταση. Διαβάζει το πρώτο σύμβολο της εισόδου και, σύμφωνα με την συνάρτηση μετάβασής του, μεταβαίνει στην αντίστοιχη κατάσταση. Από αυτή την κατάσταση, διαβάζει το επόμενο σύμβολο της εισόδου και πάλι σύμφωνα με την συνάρτηση μετάβασης μεταβαίνει στην επόμενη κατάσταση. Η διαδικασία αυτή επαναλαμβάνεται μέχρι να διαβαστεί όλη η είσοδος από το αυτόματο. Αν το αυτόματο καταλήξει σε τελική κατάσταση, τότε η συμβολοσειρά της εισόδου γίνεται δεκτή. Διαφορετικά, απορρίπτεται.
Λώτης Αρκαδίας

Ιστορικά Στοιχεία Λώτη

Αν και δεν υπάρχει ακριβής προσδιορισμός της δημιουργίας του χωριού, φαίνεται πως σίγουρα αυτή τοποθετείται πριν τον 16ο αιώνα. Στην Βενετική απογραφή του Grimani το 1700, ο Λώτης καταγράφεται με 14 οικογένειες  και συνολικά 55 κατοίκους. Η δημογραφική κατάταξή του βρίσκεται  αρκετά υψηλότερα από γνωστούς όμορους οικισμούς. Την περίοδο της Τουρκοκρατίας ο Λώτης υπαγόταν στο βιλεάτι της Καρύταινας και στη σέμπια (υποδιαίρεση) της Λιοδώρας.
Στις αρχές του 20ου αιώνα και πιο συγκεκριμένα στην Γενική Απογραφή του Πληθυσμού το 1907,  ο Λώτης αποτυπώνεται με πληθυσμό 172 κατοίκων, όπου 81 ήταν άντρες και 91 γυναίκες. Στην απογραφή στις 16/10/1940 απαριθμεί σε 165 κατοίκους 79 άντρες και 86 γυναίκες.
Άριστος Καμπάνης

Βιογραφικά στοιχεία

Γεννήθηκε στην Αθήνα το 1883 και σπούδασε στη Φιλοσοφική Σχολή του Πανεπιστημίου Αθηνών, χωρίς όμως να ολοκληρώσει τις σπουδές του. Στη συνέχεια άρχισε να ασχολείται με τη δημοσιογραφία, καθώς συνεργάστηκε με διάφορες εφημερίδες της Αθήνας, όπως το Έθνος, η Ελλάς και ο Βαλκανικός Ταχυδρόμος, όπου κυρίως έγραφε κριτικές βιβλίων και λογοτεχνικά κείμενα άλλου είδους. Υπήρξε συνεργάτης του καθεστώτος του Ιωάννη Μεταξά, και κατά τη διάρκεια της Κατοχής της Ελλάδας συνεργάστηκε με τις κατοχικές δυνάμεις. Για αυτό στη συνέχεια καταδικάστηκε ως δοσίλογος και πέθανε στο Δρομοκαΐτειο έχοντας κλονιστεί ψυχικά, το 1956.
Ντέρμπι Άρης - ΠΑΟΚ (μπάσκετ)

Οι μεγαλύτερες σε έκταση νίκες

Στον παρακάτω πίνακα αναφέρονται αναλυτικά οι μεγαλύτερες σε έκταση νίκες των δύο αντιπάλων, από 20 πόντους διαφορά και άνω. Είναι χαρακτηριστικό ότι ο Άρης έχει πετύχει την πλειοψηφία των μεγάλων σε έκταση νικών του πριν το 1950, ενώ ο ΠΑΟΚ έχει πετύχει την πλειοψηφία των μεγάλων σε έκταση νικών του από το 1980 και μετά.

Οι αγώνες που κρίθηκαν στην παράταση

15 αγώνες κρίθηκαν στην παράταση, εκ των οποίων ο τρίτος (1962–63) διακόπηκε 45" πριν τη λήξη σε βάρος του Άρη και το σκορ υπέρ του ΠΑΟΚ παρέμεινε ως τελικό, ενώ ο 13ος (2006–07) κρίθηκε στην δεύτερη παράταση, καθώς και η πρώτη είχε λήξει με ισοπαλία. Ο ΠΑΟΚ σημείωσε 8 νίκες και ο Άρης 7.

Συγκριτικές θέσεις στην Α' και Α1 εθνική

Σύνολο: Άρης 35 φορές ψηλότερα, ΠΑΟΚ 21 φορές ψηλότερα.
Merrie Melodies

Το Merrie Melodies είναι αμερικανική σειρά κινουμένων σχεδίων με κωμικές ταινίες μικρού μήκους της Warner Bros.. Η σειρά προβαλλόταν μεταξύ το 1931 και το και το 1969, ήτοι κατά τη διάρκεια της χρυσής εποχής animation του Χόλιγουντ. Μαζί με τη συγγενή σειρά, Looney Tunes, παρουσίασαν πολλούς διάσημους, έως και σήμερα, χαρακτήρες καρτούν, μεταξύ των οποίων οι Bugs Bunny, Daffy Duck, Porky Pig και Elmer Fudd.
Η σειρά ξεκίνησε να παράγεται από την εταιρεία Harman-Ising Pictures, μεταξύ των ετών 1931 και 1933, κατόπιν από την εταιρεία Leon Schlesinger Productions, μεταξύ 1933 και 1944. Ο Σκλέσινγκερ, πούλησε την εταιρεία του το 1944 στη Warner Bros., που μετονομάστηκε εκ νέου σε Warner Bros. Cartoons, η οποία συνέχισε την παραγωγή έως το 1963. Η Merrie Melodies, έκτοτε, και για τρία χρόνια συνέχισε να παράγεται από την DePatie-Freleng Enterprises και την Format Films. Τα τελευταία δύο χρόνια της σειράς, τα ανέλαβε ξανά η Warner Bros. Cartoons.
Τρεις ταινίες της σειράς κέρδισαν το Όσκαρ Καλύτερης Ταινίας Κινουμένων Σχεδίων, το Tweetie Pie (1947), το Speedy Gonzales (1955) και το Birds Anonymous (1957). Άλλες τρεις ταινίες της εταιρείας (Duck Amuck (1953), One Froggy Evening (1955) και What's Opera, Doc? (1957) επελέγησαν από τη Βιβλιοθήκη του Κογκρέσου, και μπήκαν στο National Film Registry, επειδή ήταν "πολιτισμικά, ιστορικά και αισθητικά σημαντικές". Το 2013, το περιοδικό TV Guide κατέταξε τη σειρά (υπό το όνομα Looney Tunes) στην τρίτη θέση ως το Καλύτερο Καρτούν Όλων των Εποχών (ανάμεσα από 60).
Φραγκιός Τσαντηράκης

Βιογραφία

Από πολύ νέος πολέμησε στον αγώνα του 1821, με ορμητήριο τη Μονή Φανερωμένης. Κατάφερε να προστατέψει πολλούς Χριστιανούς της περιοχής από τις βιαιοπραγίες των γενιτσάρων. Επίσης, πήρε μέρος σε όλες τις επαναστατικές ενέργειες στην επαρχία της Ιεράπετρας αλλά και ευρύτερα, κερδίζοντας έτσι την εκτίμηση των Χριστιανών της περιοχής. Το 1828 εξελέγη αρχηγός της επαρχίας Ιεράπετρας και δύο χρόνια αργότερα τιμήθηκε για τη γενναιότητά του με παράσημο από τον Κυβερνήτη Ιωάννη Καποδίστρια.  Το 1861 στις 4 Ιουνίου αφιέρωσε στη Μονή Παναγίας Φανερωμένης "τεσσάρων μουζουριώ χωράφι έρημα", σύμφωνα με τον κώδικα της Μονής.  Πέθανε στο συνοικισμό Παπαδιανά του Κάτω Χωριού, σε ηλικία 77 ετών.
Αλκίμαχος της Απολλωνίας

Βιογραφία

Ήταν ο πρωτότοκος γιος τού Αγαθοκλή και της ίσως ονομαζόμενης Αρσινόης. Αδέλφια του ήταν ο Λυσίμαχος, ένας από τους διαδόχους του Αλεξάνδρου Γ΄ , ο Αυτόδικος και ο Φίλιππος.
Ο πατέρας του ήταν γαιοκτήμανας στη Θεσσαλία, η στενή του όμως φιλία με τον Φίλιππο Β΄ τον έκανε σύμβουλο και ευνοούμενο τού βασιλιά, έτσι μετακόμισε στη Μακεδονία. Ο Αλκίμαχος και τα αδέλφια του μεγάλωσαν στην Πέλλα, και μορφώθηκαν στην εκεί Αυλή των Αργεαδών.
Δύο έτη μετά το 338, όπου έγινε η μάχη της Χαιρώνειας, ο Αλκίμαχος και ο Αντίπατρος εστάλησαν από τον Φίλιππο Β΄ ως πρόξενοι στην Αθήνα, όπου τιμήθηκαν με ψήφισμα. Κάποια στιγμή κατά τη βασιλεία του Φιλίππου Β΄, στον Αλκίμαχο μάλλον χορηγήθηκε ιδιοκτησία στη Απολλωνία της Χαλκιδικής και ίσως του απονεμήθηκαν τιμές. Δύο έτη μετά ο Αλκίμαχος ήταν διοικητής στο στρατό και ο Αλέξανδρος Γ΄ τον εξουσιοδότησε να ελευθερώσει την Ιωνία και την Αιολίδα. Όταν ο Αλκίμαχος λοιπόν εστάλη εκεί για να επαναφέρει τη δημοκρατία, ίσως ο βασιλιάς να άκουσε παράπονα για τη συμπεριφορά του στον χειρισμό των πραγμάτων εκεί, αν είναι ο Αλκίμαχος που αναφέρεται στη Β΄ επιστολή προ τους Χίους. Έπειτα από την πιθανή δυσαρέσκεια του Αλεξάνδρου Γ΄ στον Αλκίμαχο, αυτός δεν αναφέρεται ξανά από τους ιστορικούς.